KOMMISSIONENS GENNEMFØRELSESAFGØRELSE
af 23. november 2011
om tildeling af ekstra havdage til Spanien og Frankrig i ICES-afsnit VIIIc og IXa undtagen Cadizbugten
(meddelt under nummer K(2011) 8303)
(Kun den franske og den spanske udgave er autentiske)
(2011/760/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EU) nr. 57/2011 af 18. januar 2011 om fastsættelse for 2011 af fiskerimuligheder for visse fiskebestande og grupper af fiskebestande gældende for EU-farvande og for EU-fartøjer i visse andre farvande (1), særlig bilag IIB, punkt 7.1, 7.3 og 7.6, og
ud fra følgende betragtninger:
(1)
I punkt 5.1 i bilag IIB til forordning (EU) nr. 57/2011 fastsættes det maksimale antal dage, som EU-fartøjer med en længde overalt på 10 m og derover, der medfører regulerede redskaber (trawl, snurrevod og lignende redskaber med en maskestørrelse på mindst 32 mm, garn med en maskestørrelse på mindst 60 mm og langliner til bundfiskeri), må være til stede i ICES-afsnit VIIIc og IXa undtagen Cadizbugten i perioden 1. februar 2011 - 31. januar 2012.
(2)
I henhold til punkt 7.1 i bilag IIB til forordning (EU) nr. 57/2011 kan Kommissionen tildele medlemsstaterne et antal ekstra dage til søs, som de kan benytte til at tillade fartøjer, som fører deres flag, og som medfører et hvilket som helst reguleret redskab, at være til stede i området på baggrund af foranstaltninger for endeligt ophør med fiskerivirksomhed, der har fundet sted mellem den 1. februar 2010 og den 31. januar 2011.
(3)
I henhold til punkt 7.6 i bilag IIB til forordning (EU) 657/2011 kan Kommissionen i særlige tilfælde tildele en medlemsstat yderligere havdage i forvaltningsperioden 2011 på grundlag af endeligt ophør med fiskerivirksomhed, som har fundet sted fra den 1. februar 2004 til den 31. januar 2010, og som ikke har været genstand for en tidligere anmodning om yderligere dage.
(4)
Den 3. og 21. juni 2011 har Spanien fremsendt anmodninger i henhold til punkt 7.2 i nævnte bilag med oplysninger, der viser, at otte fiskerfartøjer endeligt er ophørt med deres virksomhed mellem den 1. februar 2004 og den 31. januar 2010, og at tre fiskerfartøjer endeligt er ophørt med deres virksomhed mellem den 1. februar 2010 og den 31. januar 2011, og at den ikke har været genstand for en tidligere anmodning om yderligere dage. På basis af de indsendte oplysninger og beregningsmetoden i punkt 7.1, andet afsnit, i bilag IIB bør Spanien for perioden 1. februar 2011-31. januar 2012 tildeles 9 ekstra havdage for de fartøjer, der er omhandlet i punkt 1 i nævnte bilag.
(5)
Den 14. juli 2011 har Frankrig fremsendt en anmodning i henhold til punkt 7.2 i nævnte bilag med oplysninger, der viser, at seks fiskerfartøjer endeligt er ophørt med deres virksomhed mellem den 1. februar 2004 og den 31. januar 2010, og at den ikke har været genstand for en tidligere anmodning om yderligere dage. På basis af de indsendte oplysninger og beregningsmetoden i punkt 7.1, andet afsnit, i bilag IIB bør Frankrig for perioden 1. februar 2011-31. januar 2012 tildeles 23 ekstra havdage for de fartøjer, der er omhandlet i punkt 1 i nævnte bilag.
(6)
Foranstaltningerne i denne afgørelse er i overensstemmelse med udtalelse fra Komitéen for Fiskeri og Akvakultur -
VEDTAGET DENNE AFGØRELSE:
Artikel 1
Det maksimale antal dage, som fiskerfartøjer, der fører spansk flag og medfører regulerede redskaber, og som ikke er omfattet af de særlige bestemmelser i punkt 5.2 i bilag IIB til forordning (EU) nr. 57/2011, må være til stede i ICES-afsnit VIIIc og IXa undtagen Cadizbugten, jf. tabel I i samme bilag, sættes op til 167 dage om året.
Artikel 2
Det maksimale antal dage, som fiskerfartøjer, der fører fransk flag og medfører regulerede redskaber, og som ikke er omfattet af de særlige bestemmelser i punkt 5.2 i bilag IIB til forordning (EU) nr. 57/2011, må være til stede i ICES-afsnit VIIIc og IXa undtagen Cadizbugten, jf. tabel I i samme bilag, sættes op til 165 dage om året.
Artikel 3
Denne afgørelse er rettet til Kongeriget Spanien og Den Franske Republik.
Udfærdiget i Bruxelles, den 23. november 2011.